raqobat, TABIIY MONOPOLIYALAR, ISTE’MOLChILARNING HUQUQLARINI HIMOYA QILISh VA REKLAMA TO‘G‘RISIDAGI QONUN HUJJATLARINI BUZGANLIK UChUN ISh QO‘ZG‘ATISh VA ULARNI KO‘RIB ChIQISh TARTIBI TO‘G‘RISIDAGI NIZOMNI TASDIQLASh HAQIDA

Raqobat, tabiiy monopoliyalar, iste’molchilarning huquqlarini himoya qilish, tadbirkorlik faoliyati erkinligining kafolatlari va reklama to‘g‘risidagi qonun hujjatlariga rioya qilinishi ustidan samarali nazoratni ta’minlash maqsadida Vazirlar Mahkamasi qaror qiladi.
 1. Raqobat, tabiiy monopoliyalar, iste’molchilarning huquqlarini himoya qilish va reklama to‘g‘risidagi qonun hujjatlarini buzganlik uchun ish qo‘zg‘atish va ularni ko‘rib chiqish tartibi to‘g‘risidagi nizom ilovaga muvofiq tasdiqlansin. 
 2. Vazirlar Mahkamasining “Monopoliyaga qarshi qonun hujjatlarini buzganlik to‘g‘risida ish qo‘zg‘atish va ularni ko‘rib chiqish tartibini tasdiqlash haqida” 1997-yil 25-iyundagi 321-son qarori (O‘zbekiston Respublikasi QT, 1997-y., 6-son, 23-modda) hamda Vazirlar Mahkamasining 1998-yil 26-avgustdagi 370-son qarori bilan tasdiqlangan Iste’molchilarning huquqlarini himoya qilish va reklama to‘g‘risidagi qonun hujjatlari buzilganligi uchun monopoliyaga qarshi faoliyatni amalga oshiruvchi davlat organi tomonidan solinadigan jarimalarni xo‘jalik yurituvchi subyektlarga qo‘llash tartibining 6-bandi o‘z kuchini yo‘qotgan deb hisoblansin. 
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari V.A. Golishev zimmasiga yuklansin. 
 1. Mazkur Nizom “Raqobat to‘g‘risida”, “Tabiiy monopoliyalar to‘g‘risida”, “Iste’molchilarning huquqlarini himoya qilish to‘g‘risida”, “Reklama to‘g‘risida”gi O‘zbekiston Respublikasi qonunlariga muvofiq raqobat, tabiiy monopoliyalar, iste’molchilarning huquqlarini himoya qilish va reklama to‘g‘risidagi qonunchilik buzilganligi (keyingi o‘rinlarda matnda “qonunchilik buzilganligi” deb yuritiladi) to‘g‘risidagi ishlarning O‘zbekiston Respublikasi Monopoliyaga qarshi kurashish qo‘mitasi va uning hududiy boshqarmalari hamda Monopoliyaga qarshi kurashish qo‘mitasi huzuridagi Iste’molchilar huquqlarini himoya qilish agentligi (keyingi o‘rinlarda “vakolatli davlat organi” deb yuritiladi) tomonidan ko‘rib chiqilishining tashkiliy va huquqiy asoslarini belgilaydi. 
 2. Vakolatli davlat organi o‘z vakolatlari doirasida xo‘jalik yurituvchi subyektlar, davlat boshqaruvi organlari va mahalliy davlat hokimiyati organlari, shuningdek jismoniy shaxslar tomonidan qonunchilik buzilganligi to‘g‘risida ish qo‘zg‘aydi va ularni ko‘rib chiqadi.
 3. Xo‘jalik yurituvchi subyektlar, davlat boshqaruvi organlari va mahalliy davlat hokimiyati organlarining mansabdor shaxslari tomonidan qonunchilik buzilganligi to‘g‘risidagi ishlarni ko‘rib chiqish O‘zbekiston Respublikasining Ma’muriy javobgarlik to‘g‘risidagi kodeksiga muvofiq amalga oshiriladi.
 Qonunchilikda belgilangan hollarda jismoniy shaxslarga nisbatan ma’muriy jazolarni qo‘llash to‘g‘risidagi ishlarni ko‘rib chiqish, shuningdek O‘zbekiston Respublikasining Ma’muriy javobgarlik to‘g‘risidagi kodeksiga muvofiq amalga oshiriladi.
 4. Qonunchilik buzilganligi to‘g‘risidagi ish jismoniy shaxsga, xo‘jalik yurituvchi subyektga, davlat boshqaruvi organiga va mahalliy davlat hokimiyati organiga nisbatan ular joylashgan joy bo‘yicha tegishli vakolatli davlat organi tomonidan qo‘zg‘atiladi. 
 Monopoliyaga qarshi kurashish qo‘mitasining markaziy apparati Monopoliyaga qarshi kurashish qo‘mitasi raisining, shuningdek, Monopoliyaga qarshi kurashish qo‘mitasi huzurdagi Iste’molchilar huquqlarini himoya qilish agentligining markaziy apparati Iste’molchilar huquqlarini himoya qilish agentligi direktorining qarori asosida: 
 hududiy organlar vakolatlariga tegishli bo‘lgan ishlarni o‘zi ko‘rib chiqishi uchun qabul qilishga; 
 o‘zining tekshirish va o‘rganish materiallarini belgilangan tartibda ko‘rib chiqish uchun hududiy organga yuborishga haqlidir.
 5. Quyidagilar qonunchilik buzilganligi to‘g‘risida ish qo‘zg‘ash uchun asos hisoblanadi:
 vakolatli davlat organi tomonidan belgilangan tartibda nazorat funksiyalarining amalga oshirilishi, shuningdek o‘rganish davomida huquqni buzish belgilari mavjudligini ko‘rsatuvchi yetarlicha ma’lumotlarning bevosita aniqlanishi.
 davlat organlari, mahalliy davlat organlari va boshqa organlardan tushgan axborot, shuningdek jismoniy va yuridik shaxslarning arizalari, ommaviy axborot vositalaridagi huquq buzilishi belgilari mavjudligini ko‘rsatuvchi ma’lumotlar mavjud bo‘lgan xabarlar (keyingi o‘rinlarda matnda “ariza” deb yuritiladi).
 6. Ariza vakolatli davlat organiga qonunchilik buzilganligi holatlari (belgilari)dan dalolat beruvchi hujjatlar ilova qilingan holda yozma shaklda beriladi. 
 Arizada ariza beruvchi va unga nisbatan ariza berilgan shaxs to‘g‘risidagi ma’lumotlar bo‘lishi, qonunchilik buzilishi holatlari (belgilari) tavsiflanishi zarur.
 7. Vakolatli davlat organi mazkur Nizomga rioya qilgan holda berilgan arizani oldindan ko‘rib chiqadi va ariza bilan birga berilgan hujjatlar va materiallarni o‘rganadi.
 Vakolatli davlat organi arizani oldindan ko‘rib chiqishda hamda boshqa hujjatlar va materiallarni o‘rganishda:
 mazkur masalani hal etish bo‘yicha vakolatli davlat organining vakolatini aniqlaydi;
 qonunchilik buzilishi belgilari mavjudligini aniqlaydi;
 ish qo‘zg‘ash uchun materiallar yetarli ekanligini aniqlaydi;
 ishda ishtirok etish uchun jalb etilishi kerak bo‘lgan shaxslar doirasini aniqlaydi;
 ishning to‘g‘ri va har tomonlama ko‘rib chiqilishi uchun zarur bo‘lgan boshqa masalalarni hal etadi.
 8. Vakolatli davlat organi ariza va materiallarni oldindan ko‘rib chiqish davomida:
 xo‘jalik yurituvchi subyektlar, davlat boshqaruvi organlari va mahalliy davlat hokimiyati organlaridan va fuqarolardan tanishish uchun zarur materiallar va hujjatlarni so‘rab olishga, ulardan nusxa ko‘chirishga hamda ularni ish materiallariga qo‘shib qo‘yishga;
 ariza beruvchi, shuningdek jismoniy shaxs ularga nisbatan ariza berilgan xo‘jalik yurituvchi subyekt, davlat boshqaruvi organlari va mahalliy davlat hokimiyati organlari vakillari bilan suhbat o‘tkazishga;
 ariza beruvchidan va ularga nisbatan ariza berilgan shaxslardan ariza bilan murojaat qilishga sabab bo‘lgan holatlar (belgilar) bo‘yicha yozma yoki og‘zaki tushuntirishlar olishga;
 har tomonlama, to‘liq va xolisona ko‘rib chiqish uchun zarur bo‘lgan boshqa chora-tadbirlarni ko‘rishga haqlidir.
 arizani oldindan ko‘rib chiqish materiallari bo‘yicha xulosalar va tushuntirishlar berish uchun vakolatli ekspertlar yoki mutaxassislarni jalb etish.
 9. Qonunchilik buzilishi to‘g‘risidagi ishlarni ko‘rib chiqish uchun vakolatli davlat organida qonunchilik buzilganligini ko‘rib chiqish bo‘yicha vakolatli davlat organining mas’ul xodimlaridan iborat maxsus komissiyalar (keyingi o‘rinlarda “komissiya” deb yuritiladi) tashkil etiladi. Komissiya tarkibiga komissiya tomonidan qabul qilinadigan qarorlar yuzasidan jamoatchilik nazoratini ta’minlash maqsadida iste’molchilarning huquqlarini himoya qilish va tadbirkorlik subyektlari faoliyati erkinligi kafolatlarini ta’minlash sohasidagi boshqa davlat boshqaruv organlarining hamda nodavlat notijorat tashkilotlarining vakillari kiritilishi mumkin.
 Komissiya raisi va uning tarkibi vakolatli davlat organi rahbarining buyrug‘i bilan tasdiqlanadi.
 Aniq bir ishni ko‘rib chiqishda komissiya a’zolarining kamida uchdan ikki qismi, shu jumladan rais qatnashadi.
 10. Arizani oldindan ko‘rib chiqish natijalari bo‘yicha, taqdim etilgan materiallar asosida komissiya raisi:
 qonunchilik buzilganligi to‘g‘risida ish qo‘zg‘ash;
 murojaatda ko‘rsatilgan masalalar, vakolatli davlat organining vakolatiga tegishli emasligi yoxud qonun buzilganligi belgilari yo‘qligi munosabati bilan ish qo‘zg‘ash rad etilishi to‘g‘risidagi masalani hal qiladi. 
 11. Qonunchilik buzilganligi holati (belgisi) bo‘yicha ish qo‘zg‘ash yoki ish qo‘zg‘ash rad etilishi to‘g‘risida komissiya raisi tomonidan ajrim chiqariladi.
 Ajrim topshirilganligi to‘g‘risidagi bildirishnoma bilan birgalikda buyurtmali xat bilan ishni ko‘rib chiqishda ishtirok etuvchilarga yuboriladi. Ishni ko‘rib chiqish bo‘yicha qatnashchilarga ajrim, shuningdek tilxat ostida vakolatli davlat organida yoki ular joylashgan joy bo‘yicha topshirilishi mumkin.
 Zaruriyat bo‘lganda qonunchilik buzilganligi holati (belgisi) bo‘yicha ish qo‘zg‘ash to‘g‘risidagi ajrim faksimil aloqa, elektron pochta orqali yoki ajrim yuborilganning uni olganligi holatini qayd etish imkonini beradigan boshqa aloqa vositalaridan foydalangan holda yuborilishi mumkin.
 12. Quyidagilar qonunchilik buzilganligi to‘g‘risidagi ishni ko‘rib chiqish qatnashchilari hisoblanadi:
 qonunchilik buzilganligi to‘g‘risida unga nisbatan ish ko‘rib chiqilayotgan shaxs;
 ishdan manfaatdor bo‘lgan yuridik va jismoniy shaxlarning vakillari;
 guvohlar, ekspertlar, mutaxassislar, tarjimonlar va boshqa manfaatdor shaxslar.
 13. Qonunchilik buzilganligi to‘g‘risidagi ishni ko‘rib chiqish qatnashchilari ish qo‘zg‘ash to‘g‘risida ajrim chiqarilgan kundan boshlab: 
 ish materiallari bilan tanishish (davlat siri hisoblangan va qonun bilan qo‘riqlanadigan boshqa maxfiy ma’lumotlardan tashqari) va ulardan ko‘chirma olish;
 og‘zaki va yozma tushuntirishlar berish;
 dalillar taqdim etish va ularni o‘rganishda qatnashish;
 ishni ko‘rib chiqishning boshqa qatnashchilariga savollar berish;
 iltimosnoma berish;
 ishda qatnashuvchi boshqa shaxslarning iltimosnomalari va dalil-isbotlariga e’tiroz bildirish;
 mazkur Nizomda nazarda tutilgan boshqa huquqlardan foydalanish huquqiga egadir.
 14. Ishni komissiya majlisida ko‘rib chiqish rais tomonidan ishning holatlari eng to‘liq va har tomonlama o‘rganilishi va unga baho berilishini ta’minlaydigan, qonunchilik buzilishini bartaraf etadigan va uning oldini oladigan, qonunchilik buzilishi to‘g‘risida unga nisbatan ish olib borilayotgan shaxslar, shuningdek boshqa manfaatdor shaxslarning huquq va manfaatlari ta’minlanadigan tarzda olib boriladi.
 15. Qonunchilik buzilishi to‘g‘risidagi ish ariza tushgan yoki nazorat funksiyalari va o‘rganishlar amalga oshirilishi natijalariga ko‘ra ish qo‘zg‘atilgan paytdan boshlab bir oy muddatda ko‘rib chiqiladi. Istisno hollarda ko‘rsatilgan muddat uzaytirilishi, biroq bir oydan ortiq bo‘lmagan muddatga uzaytirilishi mumkin.
 Ishning ko‘rib chiqilishi vaqti va joyi to‘g‘risida ularga nisbatan ish qo‘zg‘atilgan jismoniy shaxslar xo‘jalik yurituvchi subyektlar, davlat boshqaruvi organlari va mahalliy davlat hokimiyati organlari, ishda qatnashish uchun jalb etiladigan boshqa shaxslar xabardor qilinadi.
 16. Ishni ko‘rib chiqish komissiya tarkibini e’lon qilishdan boshlanadi. Komissiya majlisida raislik qiluvchi qanday ish ko‘rib chiqilishi kerakligini e’lon qiladi va unga nisbatan ish ko‘rilayotgan shaxsning nomini aytadi.
 Ishni ko‘rib chiqish qatnashchilariga ularning huquqlari tushuntiriladi.
 17. Ishni ko‘rib chiqishda komissiya ish bo‘yicha dalillarni bevosita o‘rganadi, shu jumladan:
 ishni ko‘rib chiqish bo‘yicha qatnashchilarning tushuntirishlarini, mutaxassislarning va boshqa manfaatdor shaxslarning xulosalarini, guvohlarning ko‘rsatmalarini eshitadi;
 yozma dalillar bilan tanishadi va ularni e’lon qiladi.
 Qonunchilik buzilganligi mavjudligi yoki buzilmaganligi to‘g‘risida xulosa chiqarish imkonini beradigan dalillar yetarli bo‘lmaganda yoki mavjud bo‘lmaganda ishni ko‘rib chiqishda ishtirok etayotgan qatnashchilardan qo‘shimcha materiallar talab qilinishi mumkin.
 18. Ishni ko‘rib chiqish quyidagi hollarda komissiyaning navbatdagi majlisi sanasi va vaqti ko‘rsatilgan holda komissiya tomonidan kechiktirilishi mumkin:
 vakilning majlisda qatnasha olmasligi sababli ishni ko‘rib chiqish kechiktirilishi to‘g‘risida subyektning asoslangan iltimosnomasi munosabati bilan; 
 subyektning qonunchilik buzilishini ko‘rsatmasiz ixtiyoriy ravishda bartaraf etish to‘g‘risidagi iltimosnomasi munosabati bilan; 
 qo‘shimcha dalillar olish zaruriyati munosabati bilan; 
 ishni ko‘rib chiqish qatnashchilaridan birortasining hozir bo‘lmaganligi yoki tomonning vakilida ishonchnoma yo‘qligi munosabati bilan;
 komissiya fikriga ko‘ra ishni ko‘rib chiqishga ekspertlarni jalb etish yoki boshqa shaxslarning ishtiroki albatta zarurligi munosabati bilan;
 ishni ushbu majlisda hal etish mumkin bo‘lmaganda.
 19. Ishni ko‘rib chiqish quyidagi hollarda to‘xtatilishi mumkin:
 sudda xulosalari ishni ko‘rib chiqish natijalari uchun ahamiyatli bo‘lgan boshqa ish ko‘rilayotganda;
 ekspertizadan o‘tkazish yoki tegishli ekspertning yoki mutaxassisning xulosasi zarur bo‘lganda.
 materiallarni qo‘shimcha o‘rganish va so‘rash talab qilinadigan holatlar vujudga kelganda.
 Ishni ko‘rib chiqish uni to‘xtatishga sabab bo‘lgan holatlar bartaraf etilgandan keyin davom ettiriladi.
 20. Ishni ko‘rib chiqish komissiya tomonidan quyidagi hollarda to‘liq yoki qismlari bo‘yicha tugatilishi mumkin: 
 qonunchilik buzilishi holatlari tasdiqlanmaganda; 
 qonunchilik buzilishi to‘g‘risida unga nisbatan ish qo‘zg‘atilgan xo‘jalik yurituvchi subyekt tugatilganda yoki jismoniy shaxs vafot etganda; 
 unga nisbatan ish qo‘zg‘atilgan xo‘jalik yurituvchi subyekt va jismoniy shaxs qonun buzilishini ixtiyoriy ravishda bartaraf etganda; 
 vakolatli davlat organi tomonidan ko‘rib chiqilayotgan qonunchilik buzilishi to‘g‘risidagi ish bo‘yicha sud tomonidan qaror qabul qilinganda.
 21. Ishni ko‘rib chiqishni kechiktirish, to‘xtatib turish, qayta tiklash va tugatish to‘g‘risida ajrim chiqariladi, u komissiya raisi va a’zolari tomonidan imzolanadi, uning nusxasi ishni ko‘rib chiqish qatnashchilariga ushbu Nizomning 11-bandida nazarda tutilgan tartibda birga jo‘natiladi.
 22. Ishni mohiyatiga ko‘ra ko‘rib chiqish natijalari bo‘yicha komissiya: 
 qonunchilik buzilishi holati aniqlanganligi va huquqiy ta’sir ko‘rsatishning tegishli choralari ko‘rilganligi to‘g‘risida; 
 ishni ko‘rib chiqish to‘xtatilganligi to‘g‘risida qaror qabul qiladi.
 23. Komissiya tomonidan qaror ko‘rib chiqalayotgan masala bo‘yicha taklif etilgan shaxslar ishtirokisiz, ochiq ovoz berish orqali ko‘pchilik ovoz bilan qabul qilinadi. Ovozlar teng bo‘lgan taqdirda komissiya raisi ovozi hal qiluvchi hisoblanadi.
 Komissiya raisi va a’zolari ovoz berishda betaraf qolish huquqiga ega emaslar. Komissiya raisi eng oxirida ovoz beradi. 
 Agar komissiya raisi yoki a’zosi qarorga rozi bo‘lmasa, u uni imzolashi shart va o‘zining alohida fikrini bayon qilishga haqlidir, uning fikri ishga qo‘shib qo‘yiladi. 
 24. Komissiya tomonidan qabul qilingan qaror ishni ko‘rib chiqish tugallangach darhol ma’lum qilinadi. Bunda uning faqat ko‘rsatma qismi ma’lum qilinadi, matni esa ishga qo‘shib qo‘yiladi.
 25. Qaror komissiya raisi va a’zolari tomonidan imzolanadi.
 Komissiyaning qarorning xulosa qismi ma’lum qilingan majlisi o‘tkazilgan sana qarorning qabul qilingan sanasi hisoblanadi. 
 26. Komissiya majlisida protokol yuritiladi, u komissiya a’zolarining bittasi tomonidan yoki komissiya raisi protokolni tuzish uchun maxsus jalb etgan vakolatli davlat organi mutaxassisi tomonidan tuziladi.
 Komissiya majlisi protokolida quyidagilar ko‘rsatiladi:
 ishni ko‘rib chiqayotgan vakolatli davlat organining nomi;
 ishning nomi va tartib raqami;
 majlisning o‘tkazilgan yili, oyi, kuni va joyi;
 komissiya tarkibi; 
 ishni ko‘rib chiqish qatnashchilarining hozir bo‘lganligi va ularning vakolatini tasdiqlovchi hujjatlar tekshirilganligi to‘g‘risidagi ma’lumotlar;
 ishni ko‘rib chiqish qatnashchilarining og‘zaki iltimosnomalari;
 ishni ko‘rib chiqish qatnashchilarining ishda qatnashayotgan boshqa shaxslarning iltimosnomalari va dalillariga qarshi e’tirozlari;
 ishni ko‘rib chiqish qatnashchilarining tushuntirishnomalari, mutaxassislarning yozma izohlarini e’lon qilish to‘g‘risidagi ma’lumotlar;
 guvohlarning ko‘rsatmalari;
 komissiya qabul qilgan qaror;
 boshqa ma’lumotlar.
 Majlis protokoli komissiya raisi, a’zolari va komissiya majlisi kotibi tomonidan imzolanadi.
 27. Komissiya qarori asosida qonunchilikka muvofiq ko‘rsatma beriladi.
 Ko‘rsatma komissiya raisi tomonidan imzolanadi. 
 28. Ko‘rsatma unda ko‘rsatilgan muddatda bajarilishi kerak.
 Qaror (ko‘rsatma)ning muddatida bajarilmasligi qonunchilikda nazarda tutilgan javobgarlikka olib keladi.
 Qaror va ko‘rsatmaning jo‘natilganligini bildiruvchi pochta hujjatlari yoki boshqa hujjatlar ish materiallariga qo‘shib qo‘yiladi.
 Ko‘rsatmaning bajarilganligi subyektni tekshirish dalolatnomasi bilan yoxud qonunchilik buzilishi bartaraf etilganligini tasdiqlovchi hujjat bilan tasdiqlanadi, ushbu hujjatlar ish materiallariga qo‘shib qo‘yiladi.
 Ish ko‘rsatma bajarilgandan keyin tugallangan deb hisoblanadi.
 Agar tekshirish chog‘ida qonunchilik buzilishlari bartaraf etilmaganligi yoki bartaraf etish chora-tadbirlari ko‘rilmaganligi aniqlansa ko‘rsatma bajarilmagan hisoblanadi.
 Ko‘rsatma quyidagi hollarda qisman bajarilmagan hisoblanadi:
 ko‘rsatmaga muvofiq bartaraf etilishi kerak bo‘lgan barcha qonunchilik buzilishlari bartaraf etilmaganda;
 ko‘rsatmada nazarda tutilgan barcha jismoniy shaxslarga yoki xo‘jalik yurituvchi subyektlarga yoxud boshqaruv organlariga nisbatan qonunchilik buzilishi bartaraf etilmaganda.
 Ko‘rsatmalarni bajarishdan bosh tortish yoki bajarmaslik deganda subyekt ko‘rsatmani bajarishdan bosh tortishi yoki qisman bajarmasligi yoxud ko‘rsatmani o‘z vaqtida bajarmasligi tushuniladi;
 Ko‘rsatmalar o‘z vaqtida bajarilmagan deganda ko‘rsatmaning unda ko‘rsatilgan muddatni buzgan holda bajarilishi tushuniladi.
 29. Jismoniy shaxslar, xo‘jalik yurituvchi subyektlar, davlat boshqaruvi organlari va mahalliy davlat hokimiyati organlari hamda ularning mansabdor shaxslari ko‘rsatmani bajarish muddatini uzaytirish to‘g‘risida iltimosnoma kiritishlari mumkin.
 Ko‘rsatilgan muddatni uzaytirish to‘g‘risidagi qaror qonunchilik buzilishlarini ko‘rib chiqish komissiyasi tomonidan qabul qilinadi.
 Iltimosnomada ko‘rsatilgan holatlar komissiya tomonidan sababli deb e’tirof etilgan taqdirda komissiya ko‘rsatmaning bajarish muddatini uzaytirish, lekin ko‘pi bilan uch oyga uzaytirish to‘g‘risida ajrim chiqaradi.
 30. Vakolatli davlat organi qabul qilingan qarorlar va berilgan ko‘rsatmalar hisobini yuritadi.
 31. Komissiya ajrimni alohida hujjat tarzida chiqaradi.
 Ajrimda quyidagilar bo‘lishi kerak;
 vakolatli davlat organining to‘liq nomi, ishning tartib raqami, ajrim chiqarilgan sana, komissiya tarkibi, ko‘rib chiqish predmeti;
 ishi ko‘rib chiqilayotgan shaxs (shaxslar) to‘g‘risidagi ma’lumotlar;
 ajrim chiqariladigan masala;
 komissiyaning qonunchilikka asoslangan holda, o‘z xulosasini chiqarishiga asos bo‘lgan sabablar;
 ko‘rib chiqilayotgan masala bo‘yicha xulosa.
 32. Komissiya qarorida quyidagilar bo‘lishi kerak:
 qaror qabul qilgan vakolatli davlat organining nomi, komissiya tarkibi, ishning tartib raqami, qarorning qabul qilingan sanasi va joyi, ishni ko‘rib chiqish predmeti, ishi ko‘rib chiqilayotgan shaxs to‘g‘risidagi, shuningdek ishni ko‘rib chiqishning boshqa qatnashchilari to‘g‘risidagi ma’lumotlar;
 ishni ko‘rib chiqishda aniqlangan holatlarning, komissiyaning ushbu holatlar to‘g‘risidagi xulosalariga asos bo‘lgan dalillarning, sodir etilgan qonunchilik buzilganligi uchun javobgarlikni nazarda tutuvchi qonunchilikka asoslanishning bayoni;
 qonunchilik buzilganligi fakti aniqlangani to‘g‘risidagi xulosa, mazkur qonun buzilishi uchun nazar tutilgan moliyaviy sanksiyalar miqdori, moliyaviy sanksiyalarni ixtiyoriy ravishda to‘lash muddati va tartibi to‘g‘risidagi tushuntirish;
 ko‘rsatma berish to‘g‘risidagi xulosa;
 qaror yuzasidan shikoyat bildirish mumkinligi to‘g‘risidagi ma’lumotlar; 
 boshqa ma’lumotlar.
 Qarorda ishni ko‘rib chiqish davomida aniqlangan jinoyatlar belgilari bo‘yicha jinoiy ishlar qo‘zg‘ash to‘g‘risidagi masalani hal etish uchun materiallarni tegishli organlarga jo‘natish haqida tavsiyalar berilishi mumkin.
 33. Ko‘rsatmada quyidagilar ko‘rsatilishi kerak:
 vakolatli davlat organining to‘liq nomi, ishning tartib raqami, ko‘rsatma berilgan sana;
 ko‘rsatma berilishiga asos bo‘lgan qaror to‘g‘risidagi ma’lumotlar;
 o‘ziga nisbatan ko‘rsatma berilayotgan shaxsning nomi;
 shaxs tomonidan bajarilishi kerak bo‘lgan aniq xatti-harakatlar (to‘xtatish, bartaraf etish, bundan keyin qonunchilik buzilishiga yo‘l qo‘ymaslik, asossiz olingan daromadni iste’molchilarga qaytarish, dastlabki holatni tiklash va boshqalar) hamda bajarish muddatlari;
 ko‘rsatma yuzasidan shikoyat bildirish tartibi to‘g‘risida tushuntirish.
 34. Ajrimlar, qarorlar va ko‘rsatmalar namunalari Monopoliyaga qarshi kurashish qo‘mitasi tomonidan tasdiqlanadi.
 Komissiyaning ajrimi, qarori va ko‘rsatmasi topshirilgani to‘g‘risidagi bildirishnoma bilan buyurtmali xat orqali jo‘natiladi yoxud qonunchilik buzilganligi to‘g‘risidagi ishni ko‘rib chiqish qatnashchilariga yoki ularning vakillariga tilxat bo‘yicha taqdim etiladi.
 35. Moliyaviy sanksiya qo‘llanishi nazarda tutilgan qonunchilik buzilganligi fakti aniqlanganligi to‘g‘risida o‘ziga nisbatan qaror chiqarilgan shaxs vakolatli davlat organi belgilagan muddat mobaynida qonunchilikda belgilangan moliyaviy sanksiyalar summasini ixtiyoriy ravishda to‘lashga haqlidir.
 Moliyaviy sanksiyalar summasi ixtiyoriy ravishda to‘langan taqdirda uning to‘langanini tasdiqlovchi to‘lov hujjati to‘lov vaqtidan boshlab ikki ish kuni mobaynida vakolatli davlat organiga taqdim etilishi kerak.
 36. Agar qonunchilikni buzgan shaxs belgilangan muddat mobaynida o‘zi sodir etgan qonunchilik buzilgani uchun qonunchilikda nazarda tutilgan moliyaviy sanksiyalar summasini ixtiyoriy ravishda to‘lamasa vakolatli davlat organi tegishli moliyaviy sanksiyalar belgilash to‘g‘risida sudga murojaat qiladi. 
 Agar qonunchilik buzilishiga yo‘l qo‘ygan yuridik yoki jismoniy shaxs jarima solish to‘g‘risidagi qarorni darhol bajarish uning moliyaviy ahvolini yomonlashtirishi mumkinligini isbot qilsa, vakolatli davlat organi ushbu shaxsga undirish to‘g‘risida qaror qabul qilingan kundan boshlab olti oy mobaynida jarimani kechiktirib yoki har oylik to‘lovlar bilan bo‘lib-bo‘lib to‘lash imkoniyatini berishga haqlidir;
 Xo‘jalik yurituvchi subyektning oxirgi hisobot sanasidagi joriy aktivlari summasining jami 20 foizidan ortiq bo‘lgan moliyaviy sanksiyalarni undirish undiriladigan summani to‘lovchiga undirish to‘g‘risida qaror qabul qilingan kundan boshlab 6 oy mobaynida har oyda bo‘lib-bo‘lib to‘lash imkonini bergan holda amalga oshiriladi. 
 Moliyaviy sanksiyalarni to‘lash vakolatli davlat organining qarorini yoki ko‘rsatmasini bajarish yoxud qonunchilikda nazarda tutilgan boshqa harakatlarni amalga oshirish majburiyatidan ozod qilmaydi.
 37. Qonunchilik buzilganligi to‘g‘risidagi ishni ko‘rib chiqish qatnashchilari vakolatli davlat organining qarori (ko‘rsatmasi)ga qo‘shilmagan taqdirda qaror (ko‘rsatma) qabul qilingan kundan boshlab bir oy muddatda qaror (ko‘rsatma)ni to‘liq yoki qisman haqiqiy emas deb e’tirof etish to‘g‘risidagi ariza bilan sudga yoki yoxud qaror (ko‘rsatma)ni bekor qilish yoki o‘zgartirish haqidagi ariza bilan O‘zbekiston Respublikasi Monopoliyaga qarshi kurashish qo‘mitasiga murojaat qilishga haqlidir. 
 O‘zbekiston Respublikasi Monopoliyaga qarshi kurashish qo‘mitasiga berilgan ariza ushbu bandning birinchi xatboshida ko‘rsatilgan muddat tugagandan keyin ko‘rib chiqishga qabul qilinmaydi.
 38. Ariza berish vakolatli davlat organi qarori (ko‘rsatmasi)ning amal qilishini arizani ko‘rib chiqish davrida to‘xtatib turadi.